Doi goi fats, dôs traviersis, un gol cjapât e trê ponts pesantonons che a puartin aiar bon in classifiche e a svicinin la scuadre al obietîf salvece. L’Udin cuintri de Fiorentina al zuie, al cor, al spude balins e al mostre caratar e personalitât. I blancs e neris a frontin la scuadre di Florence cence sudizion e a fasin chel che cualchidun in curve i domande suntun strisson: «Mangjin chê fiorentine. O sin furlans, migo vegans!».
Cun Danilo, Heurteaux e Wague in difese, cun Widmer e Adnan a sburtâ e a cuvierzi su lis corsiis laterâls, cun Badu, Kuzamanovic e Bruno Fernandes tal mieç e cu la cubie di atac Zapata/Thereau in zornade sì, la scuadre di De Canio e palese di vê cussience de necessitât di fâ cuintri de Fiorentina une partide almancul compagne di chê cuintri dal Napoli. I ospits a mostrin di vê cualitât, ma ancje di jessi un tic masse supierbeôs e cun pocje atenzion in difese e cence ordin de metât dal cjamp insù.
L’Udin al cjate il gol daurman, tal zîr di doi minûts: corner di Bruno Fernandes e conclusion a bersai di Zapata. La Fiorentina e patìs il colp, intant che i blancs e neris a cjapin cussience de lôr supremazie e del disorientament dai aversaris, che ur mancje a fuart la bussule di Borja Valero, che al è stât lassât fûr de bande di Paulo Sousa. Par sùù par jùù vincj minûts si viôt dome l’Udin, stant che i ospits a jessin fûr de eclissi dome cuntune iniziative di Tello, cuntun contrast te aree blancje e nere tra Danilo e Alonso e cuntune dople conclusion di Zarate, che al secont tentatîf al rive a passâ Karnezis.
La paritât parziâl e da un svolt ae partide: lis dôs scuadris si sliungjin e l’incuintri al devente plui vivarôs. L’Udin al sburte cun Zapata e cun Thereau, al ten bot denant dal dinamisim di Zarate e al met dongje un pâr di ocasions par sierâ il prin timp in vantaç, ma sei la conclusion di Badu che chê di Thereau a sbatin cuintri de travierse. Cussì il prin timp si siere sul un a un.
Dopo de polse, l’Udin al torne daurman al atac e intun cuart di ore al see lis gjambis ai aversaris. Bernardeschi al piert la bale tal mieç dal cjamp, Badu le concuiste e le zire a Widmer, che le met tal mieç a pro di Thereau: il francês al è puntuâl tal gjoldi dal sugjeriment, al tire di prime intenzion e al sglonfe la rêt daûr di Tatarusanu.
La Fiorentina e je in zenoglon e Zapata si svicine al tierç gol in almancul dôs ocasions. Paulo Sousa, par dâur une scjassade ai siei, al prove a zuiâ la cjarte Ilicic, che al zonte energjie ma al fâs ancje confusion, intant che l’Udin no si scompon denant des iniziativis dal zuiadôr sloven e di chês di Zarate. I minûts a passin e il risultât nol cambie. Une vitorie meretade, une vitorie che e coventave.
fur_Latn fur_Latn fur_Latn fur_Latn fur_Latn fur_Latn